ОСНОВНА ШКОЛА „ЂУРА ЈАКШИЋ“

БРОЈ: I-89/19

ДАНА: 21.03.2019 . године

З Р Е Њ А Н И Н

**П Р А В И Л Н И К**

**О ВАСПИТНО ДИСЦИПЛИНСКОЈ ОДГОВОРНОСТИ УЧЕНИКА**

**(пречишћен текст)**

(Основни текст дел.бр. I-58/18 од 23.02.2018. године,

Измене и допуне 1. дел.бр. I-89/18 од 21.03.2018. године)

ОСНОВНА ШКОЛА „ЂУРА ЈАКШИЋ“

БРОЈ: I-89/19

ДАНА: 21.03.2019. године

З Р Е Њ А Н И Н

На основу члана 119.став 1. тачка 1), а у вези Закона о Изменама и допунама оснoвама система образовања и васпитања („Сужбени гласник РС“, бр.10/19 - даље Закон) и члана 29. Статута Основне школе „Ђура Јакшић“ Зрењанина“- даље: школа, Школски одбор дана 21.03.2019. године доноси

**П Р А В И Л Н И К**

**О ВАСПИТНО ДИСЦИПЛИНСКОЈ ОДГОВОРНОСТИ УЧЕНИКА**

**(пречишћен текст)**

Члан 1

Овим правилником уређују се обавезе и одговорност ученика, васпитно-дисциплински поступак, васпитне и васпитно-дисциплинке мере, надлежност за изрицање мера, правна заштита ученика и материјална одговорност ученика.

Обавезе ученика

Члан 2

Ученик има обавезу да:

-Редовно похађа наставу и извршава школске обавезе;

-Поштује правила понашања, одлуке директора и органа школе;

-Ради на усвајању знања, вештина и вредносних ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

-Не омета извођење наставе и не напушта час без претходног одобрења наставника;

-Поштује личност других учесника, наставника и осталих запослених у школи;

-Стара се о очувању животне средине и понаша у складу са правилима еколошке етике;

-Чува имовину школе и чистоћу и естетски изглед школских просторија.

У остваривању права и обавеза ученик не сме да угрожава друге у остваривању њихових права.

**Васпитни рад са учеником**

Члан 3

Према ученику који не поштује односно повређује правила понашања установе, или не поштује одлуке директора и органа школе, неоправдано изостане са наставе пет часова, односно према ученику који својим понашањем угрожава друге у остваривању њихових права, школа ће, уз учешће родитеља односно другог законског заступника, појачати васпитни рад активностима у оквиру одељењске заједнице, одељењског старешине, педагога, психолога, посебних тимова, а када је неопходно сарађиваће и са установама социјалне и здравстене заштите, у циљу промене понашања ученика.

**Лакше повреде обавеза ученика и васпитне мере**

Члан 4

Ученик одговара за лакше повреде обавеза утврђене статутом Школе.

Лакше повреде обавеза ученика су:

1. Неоправдано изостајање са наставе и других облика образовно-васпитног рада до 25 часова у току школске године и то: од 1 до 5 часова, од 6 до 11 часова, од 12 до 17 часова или од 18 до 25 часова;
2. Ометање извођења наставе у свом или другом одељењу;
3. Недолично понашање према другим ученицима, наставницима, стручним сарадницима и другим запосленима у школи;
4. Насилно понашање;
5. Изазивање нереда или учествовање у тучи или свађи у просторијама школе, школском дворишту и другим местима где се одвијају школске активности;
6. Непоштовање одлука надлежних органа школе и правила и забрана приписаних правилником о кућном реду школе;
7. Необавештавање родитеља, односно другог законског заступника ученика о резултатима учења и владања, не преношење порука одељењског старешине, других наставника и стручних сарадника;
8. Оштећење школске зграде, просторија, инвентара, инсталација и прибора запослених у школи за рад;
9. Оштећење или уништење личних ствари и прибора других ученика, наставника и других запослених у школи;
10. Неоправдано кашњење на редовну наставу и друге облике образовно - васпитног рада и то: од 1 до 5 кашњења, од 6 до 11 кашњења, од 12 до 17 кашњења и од 18 до 25 кашњења;
11. Нарушавање естетског изгледа школе и школског дворишта;
12. Пушење у школи;
13. Непоштовање Правила понашања у школи којa нису теже повреда обавезе ученика из члана 113. став 3. и повреде забране из члана 44. и 45. Закона о основама система образовања и васпитања;
14. Напуштање часа или других активности у школи без одобрења;
15. Недисциплиновано понашање у учионици и другим школским просторијама за време трајања наставе, испита, одмора, као и за време спортских, културних и других активности;
16. Непримерено одевање у школи у противно Правилима понашања;
17. Нечување од оштећења, губитка или уништења ђачке књижице, сведочанства или друге јавне исправе које школа издаје или уписивање и преправка података у исте;
18. Злоупотреба лекарског уверења/оправдања;
19. Небрига о личној хигијени и уредности и хигијени школских просторија;
20. Коришћење мобилног телефона за време наставе (а што није тежа повреда обавезе из члана 6. став 2. тачка 7. овог правилника);
21. Понављање насилног понашања или понављање лакших повреда када васпитни рад није делотворан.

Члан 5

За лакшу повреду обавезе ученика могу се изрећи васпитне мере:

1. Опомена (обавезно је писмена);
2. Укор одељењског старешине;
3. Укор одељењског већа, на основу изјашњавања наставника који изводе наставу у одељењу ученика, у складу са општим актом школе.

За лакшу повреду обавезе ученика васпитне мере изричу се ученику без вођења дисциплинског поступка, у школској години у којој је учињена повреда обавезе.

Опомену и укор одељенског старешине изриче одељенски старешина, а укор одељенског већа изриче - одељенско веће.

Са учеником који учини лаку повреду обавеза школа је дужна да појача васпитни рад активностима у оквиру одељенске заједнице, стручним радом одељенског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

Услов за изрицање васпитне мере је претходно предузимање активности појачаног васпитног рада са учеником,

Члан 6

**Опомена одељенског старешине** изриче се за лакше повреде обавезе ученика и то:

* неоправдано изостајање са наставе и других облика образовно-васпитног рада до 25 часова у току школске године, у случају од 6 до 11 неоправданих изостанака;
* ометање извођења наставе у свом или другом одељењу;
* необавештавање родитеља о резултатима учења и владања и непреношење порука одељенског старешине, других наставника и стручних сарадника;
* неоправдано кашњење на редовну наставу и друге облике образовно-васпитног рада, од 6 до 11 случајева кашњења;
* непримерено одевање у школи противно Правилима понашања;
* небрига о личној хигијени и уредности и хигијени школских просторија;
* коришћење мобилног телефона за време наставе (а што није тежа повреда обавезе из члана 6. став 2. тачка 7. овог правилника);
* Напуштање часа или других активности у школи без одобрења;

**Укор одељенског старешине** изриче се за поновљену лакшу повреду обавезе ученика, за коју се изриче мера опомене одељенског старешине, као и за следеће лакше повреде обавеза ученика:

* неоправдано изостајање са наставе и других облика образовно-васпитног рада до 25 часова у току школске године, у случају од 12 до 17 часова;
* недолично понашање према другим ученицима, наставницима, стручним сарадницима и другим запосленим у Школи;
* Изазивање нереда или учествовање у тучи или свађи у просторијама школе, школском дворишту и другим местима где се одвијају школске активности;
* оштећење или уништење личних ствари и прибора других ученика, наставника и других запослених у Школи.
* нарушавање естетског изгледа Школе и школског дворишта
* Недисциплиновано понашање у учионици и другим школским просторијама за време трајања наставе, испита, одмора, као и за време спортских, културних и других активности;
* Непоштовање одлука надлежних органа школе и правила и забрана приписаних правилником о кућном реду школе.

**Укор одељенског већа** на основу изјашњавања наставника који изводе наставу у одељењу ученика, изриче се ученицима за лакшу повреду обавезе ученика и то:

- Неоправдано изостајање са наставе и других облика образовно-васпитног рада до 25 часова у току школске године и то: од 18 до 25 часова;

- Недолично понашање према другим ученицима, наставницима, стручним сарадницима и другим запосленима у школи;

- Насилно понашање;

- Оштећење школске зграде, просторија, инвентара, инсталација и прибора запослених у школи за рад;

- Неоправдано кашњење на редовну наставу и друге облике образовно - васпитног рада и то: од 18 до 25 кашњења;

- Пушење у школи;

- Непоштовање Правила понашања у школи којa нису теже повреда обавезе ученика из члана 113. став 3. и повреде забране из члана 44. и 45. Закона о основама система образовања и васпитања;

- Нечување од оштећења, губитка или уништења ђачке књижице, сведочанства или друге јавне исправе које школа издаје или уписивање и преправка података у исте;

- Злоупотреба лекарског уверења/оправдања;

- понављање насилног понашања или понављање лакших повреда када васпитни рад није делотворан.

Поступак за утврђивање лакше повреде обавезе ученика води одељенски старешина, уз записник, који по окончању поступка прилаже у досије ученика.

О изреченим васпитним мерама за лакше повреде обавезе ученика одељењски старешина обавештава родитеље, односно старатеље ученика, најкасније три дана од дана изрицања мере.

**Теже повреде обавеза ученика и васпитно дисциплинске мере**

Члан 7

Теже повреде обавеза ученика прописане су законом. За тежу повреду обавезе ученик одговара ако је у време извршења обавеза била прописана законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2) преправка или дописивање података у јавној исправи коју издаје Школа или орган, односно исправи коју изда друга организација;

3) уништење или крађа имовине Школе, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба алкохола, дувана, наркотичких средстава или психоактивне супстанце;

5) уношење у Школу или другу организацију оружја пиротехничког средства или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештења родитеља, односно другог законског заступника од стране школе;

9) учестало чињење лакших повреда обавеза у току школске године, под условом да су предузете неопходне мере ради корекције понашања ученика.

За повреде из става 2. тач. 8) и 9) овог члана је обавезна поступност у изрицању мера.

Члан 8

За тежу повреду обавезе ученику се изриче васпитно-дисциплинска мера:

1) укор директора;

2) укор наставничког већа.

Васпитно-дисциплинска мера за тежу повреду обавезе изриче се ученику по спроведеном васпитно-дисциплинском поступку у коме је утврђена одговорност ученика.

Васпитна и васпитно-дисциплинска мера изричу се ученику у школској години у којој је учињена повреда обавезе ученика.

Упоредо са изрицањем ових мера ученику школа одређује и обавезу обављања друштвено-корисног, односно хуманитарног рада у просторијама или ван просторија школе, под надзором наставника, односно стручног срадника. Друштвено користан и хуманитарни рад се одређује ученику зависно од тежине повреде обавезе, психофизичке и здравствене способности ученика, узраста и других параметара, и о томе одмах обавештава родитељ/други законски заступник ученика.

Када повреду обавезе, односно повреду забране учини малолетан ученик, школа одмах, или најкасније наредног дана од учињене повреде обавештава родитеља/другог законског заступника ученика.

**Повреде забране ученика и васпитно-диспиплинске мере**

Члан 9

У установи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Члан 10

У установи је забрањено физичко, психичко, социјално, сексуално, дигитално и свако друго насиље злостављање и занемаривање запосленог, ученика, одраслог, родитеља, односно другог законског заступника, или трећег лица у установи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање установе или запосленог да обезбеди услове за правилан развој ученика и одраслог.

Под физичким насиљем сматра се физичко кажњавање ученика или одраслог од стране запосленог, родитеља, односно другог законског заступника, или трећег лица у установи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности установе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређе углед, част или достојанство.

У установи је забрањено страначко организовање и деловање и коришћење простора установе у те сврхе.

Ученик одговара за повреду забране, ако је забрана у време када је повреда учињена била прописана Законом.

За учињену повреду забране (чл. 110-112. Закона) ученику се изриче васпитно-дисциплинска мера укор директора или укор наставничког већа; премештај ученика од V до VIII разреда у другу основну школу, према одлуци наставничког већа, уз обавештавање родитеља односно другог законског заступника ученика и уз сагласност школе у коју ученик прелази.

**Васпитно дисциплински поступак**

Члан 11

За теже повреде обавеза ученика и за повреде забране из члана 110-112 Закона школа води васпитно- дисциплински поступак о којем обавештава родитеља, односно другог законског заступника ученика.

За учињену тежу повреду обавезе ученика директор закључком покреће васпитно-дисциплински поступак најкасније у року од осам дана од дана сазнања, а за учињену повреду забране из чл. 110–112. овог закона закључком покреће поступак одмах, а најкасније у року од два дана од дана сазнања, о чему одмах, а најкасније наредног радног дана обавештава родитеља, односно другог законског заступника

У току васпитно - дисциплинског поступка ученик, уз присуство родитеља, односно другог законског заступника ученика, као и сви остали учесници и сведоци морају бити саслушани и дати писмену изјаву.

Уколико се родитељ, односно други законски заступник ученика не одазове позиву а уредно је позван, директор одмах, а најкасније наредног дана поставља педагога школе да заступа интересе ученика у поступку и о томе одмах обавештава центар за социјални рад.

Директор води дисциплински поступак који се окончава доношењем решења у року од 30 дана од дана покретања поступка, чему претходи утврђивање свих чињеница од значаја за одлучивање.

Ако се у току васпитно-дисциплинског поступка ученик испише из школе, у исписницу школа уноси напомену о покренутом васпитно-дисцилинском поступку.

Члан 12

У случају теже повреде или повреде забране родитељ, односно други законски заступник малолетног ученика укључује се у поступак, односно појачан васпитни рад.

Према ученику који је учинио тежу повреду обавезе или повреду забране из члана 110-112, морају се претходно предузети активности појачаног васпитног рада, прописане законом.

Члан 13

Када активности из претходног члана 12., доведу до позитивне промене у понашању ученика, поступак ће се обуставити, изузев ако је повредом забране озбиљно угрожен идентитет другог лица.

Приликом доношења одлуке о изрицању васпитно дисциплинске мере, морају се узети у обзир све чињенице релевантне за одлучивање.

**Смањење оцене из владања**

Члан 14

Оцена из владања може се смањити ученику коме је изречена васпитно-дисциплинка мера, а може се смањити и због понашања за које је ученику изречена васпитна мера.

За учињену лакшу повреду обавезе када се ученику изриче васпитна мера укора одељењског већа, при чему се цене све околности везане за повреду обавезе, као што су тежина повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст и друге околности од утицаја.

За изречену васпитно - дисциплинску меру укора директора, укора наставничког већа, премештаја ученика од петог до осмог разреда у другу основну школу, надлежни орган може смањити оцену из владања ученику, ценећи у сваком конкретном случају степен одговорности ученика и друге релевантне околности наведене у ставу 2. овог члана.

Члан 15

Неоправдано изостајање ученика са наставе до 25 часова у току школске године представља лакшу повреду обавезе, за коју се ученику изриче васпитна мера, а може се и смањити оцена из владања у зависности од релевантних околности које се цене у сваком конкретном случају.

Неоправдано изостајање ученика са наставе више од 25 часова представља тежу повреду обавезе, за који се ученику смањује оцена из владања и изриче васпитно дисциплинска мера, уз поштовање принципа поступности у изрицању мера.

Ученику који је неоправдано изостао са наставе и других облика образовно васпитног рада од 15 до 25часова, изриче се васпитно дисциплинка мера и смањује оцена из владања. Оцену из владања утврђује орган који је изрекао васпитно- дисциплински меру, ценећи релевантне околности у сваком појединачном случају.

Оцена из владања ученику се може смањити и због других тежих повреда обавеза и за повреде забране прописане законом.

**Правна заштита ученика**

Члан 16.

Ученик, родитељ односно законски заступник ученика, на изречену васпитно-дисциплинску меру за учињену тежу повреду обавезе или повреду забране може уложити жалбу школском одбору у року од осам дана од дана достављања решења којим се утврђује одговорност ученика и изриче мера.

О жалби школски одбор одлучује у року од 15 дана од дана достављања жалбе и жалба одлаже извршење решења.

**Евиденција о изреченим васпитним и васпитно - дисциплинским мерама**

Члан 17.

О изреченим васпитним и васпитно дисциплинслим мерама евиденцију води одељењски старешина, уз поштовање начела прописаних законом којим се уређује заштита података о личности.

**Материјална одговорност ученика**

Члан 18.

Ученик, његов родитељ, односно други законски заступник ученика одговара за материјалну штету коју ученик нанесе школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор и чији је члан и одељењски старешина.

За штету коју је проузроковало више ученика, одговорност је солидарна уколико није могуће утврдити степен одговорности сваког ученика за насталу штету.

Директор на основу предлога комисије доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика материјалне одговрности за штету, због тешке материјалне ситуације.

На решење директора о материјалној одговорности ученика, његов родитељ, односно други законски заступник ученика може изјавити жалбу школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

**Завршна одредба**

Члан 19.

Овај правилник ступа на снагу осмог дана од дана објављивања на огласној табли школе.

Ступањем на снагу овог Правилника престаје да важи Правилник о обавезама и одговорности ученика дел. бр. I-287/13 од 24.12.2013. године.

  ПРЕДСЕДНИК ШКОЛСКОГ ОДБОРА

Игор Јакшић

Правилник је заведен под деловодним бројем I-58/18 од 23.02.2018. године, објављен је на огласној табли Школе дана 23.02.2018. године, а ступио је на снагу дана 03.03.2018. године.

Пречишћен текст Правилника о васпитно дисциплинској одговорности ученика дел.бр.I-58/18 од 23.02.2018. године закључно са Изменама и допунама 1 Правилника о васпитно дисциплинској одговорности ученика дел.бр.I-89/19 од 21.03.2019. године објављен је на огласној табли Школе дана 21.03.2019. године, а ступио је на снагу дана 29.03.2019. године..

С е к р е т а р

Јасмина Мијатов